Papersnake/gushiwen huggingface dataset:
宝林寺
申屠炯（宋代）

欲共高僧话，幽寻入宝林。途分喧寂境，座息是非心。

老鹤栖巢稳，灵鳗蛰井深。山中饶胜迹，岁月几登临。
小斋壁间张王子乔梅子真李八百许旌阳及近时
陆游（宋代）

山城作吏老堪羞，衫色尘昏鬓色秋。
敛版那供新贵使，闭门聊与数公游。
至人不死阅千劫，大海无穷环九州。
安得相携从此逝，醉骑丹凤下玄洲。
杂诗 其二
邹尧廷（清代）

岩疆数十里，良楛各异族。地连颍与毫，犷悍习成俗。

颇闻道旁言，谓我少严酷。抚心良自惭，十载负民牧。

一邑如一家，痛痒关骨肉。如何治子弟，忍事日鞭扑。

秋霜岂不威，未若春风燠。颓习讵难移，惜无仁者术。
檄雪
葛起耕（宋代）

银阙书飞急羽忙，料应滕六奏虚皇。
要将阆苑蓬壶水，幻作琼林玉树芳。
风约云边停鹤驭，冰清月际舞霓裳。
凤箫莫品凄凉调，催老梅花枉断肠。
雪后曾前溪宪副夜过
杨慎（明代）

閒门寂寂夜先扃，穷巷俄传畅毂经。迢递驺牙声巳到，荧煌骑火梦初醒。

淮山桂树悬乡月，汉节梅花照客星。清兴不辞淹雪棹，浊醪还共醉云亭。
乐天狂歌词
滕岑（宋代）

忆昔少狂逸，舞酒即典衣。
痛饮至烂醉，危坐读楚词。
今我已衰老，不复如前痴。
尚要饮酒醪，聊用度岁时。
为儒不登第，为郎又乏赀。
无衣以准酒，狂歌徒尔为。
病中绝句
陆游（宋代）

酒味醺人睡味浓，午时高枕到昏钟。
经旬不见西窗日，世上应无嬾似侬。
刘德修殿院持节归蜀
袁说友（宋代）

堂堂柏府几人过，屈指精忠竟若何。
正尔浮云遮白日，赖公砥若立颓波。
回天力挽千钧重，去国身轻一叶多。
万里长江向东去，清明无日可镌磨。
郁林寺
许浑（唐代）

台殿冠嵯峨，春来日日过。水分诸院少，云近上方多。

众籁凝丝竹，繁英耀绮罗。酒酣诗自逸，乘月棹寒波。
和路枢四首
胡寅（宋代）

进退行藏合道枢，讵分廊庙与江湖。
原陪东阁留宾后，定向南山卜宅无。
不为避喧邻懒瓒，祗缘尝药访臾区。
勉搜累句酬高韵，端似无盐簉子都。
送韩持国
梅尧臣（宋代）

曰予非才敏，乃与世寡游。
三四洛阳友，过半已成丘。
晚节五六人，文行皆洁修。
韩氏棣萼盛，於我为薰莸。
君比众最笃，我唱君非酬。
昔我竹轩下，破窗风飕飀。
君时不厌过，逍遥谈未休。
颇为俗士憎，恬不防吝尤。
迩来我还都，君亦辞旧州。
旧州君所隐，安得此久留。
雪晴命驾归，使我生悲愁。
谁见潩水上，定更不惊鸥。
松树塘万松歌
韦佩金（清代）

天山尾，万柳红，天山根，万本葱，天山之口万树松。

元气不斫五丁手，古春蟠结山当中。中间凿空处，不见草与木。

天秘苍精泄元由，奇到峰尖刺天腹。忽破天膜膏四流，神尧以前无此绿。

松耶峰耶两不降，松身高与峰头昂。我来但有松挺立，积雪遍压无山光。

雪意欺松不教起，松势当空绝依倚。气夺天山以上天，天俯接松意未已。

塞水浅深伏沙窝，山底乱流成塞河。荒唐神物山之下，满山皱碧翻层波。

松面峰头倏向背，马力松风相进退。万里南天树海人，直到天西泛松海。

离奇藉撑西北倾，山石粗耳松其精。购者皮相松窃笑，卿相向我求长生。

我抚松身得石理，结交结心有终始。雪消雪满自年年，凿尽天山松不死。
行香子（般涉调）
张先（宋代）

舞雪歌云。闲淡妆匀。蓝溪水、深染轻裙。酒香醺脸，粉色生春。更巧谈话，美情性，好精神。

江空无畔，凌波何处，月桥边、青柳朱门。断钟残角，又送黄昏。奈心中事，眼中泪，意中人。
中秋待月值雨
释智圆（宋代）

一岁期今夕，高空雨忽零。
虚窗沈素影，疏竹动秋声。
已被云阴闭，徒怀永夜明，
徘徊倚山阁，谁见此时情。
刈麦
范成大（宋代）

麦头熟颗已如珠，小厄惟忧积雨余。
丐我一晴天易耳，十分终惠莫乘除！
喜曹东畎迁大理寺簿
刘植（宋代）

九衢多雨后，庭下草痕新。
终拟持平手，来为折槛人。
印开桐荫午，吟久烛花春。
却恨无来客，分题寄所亲。
奔牛梅花开最晚因读墨本坡翁和杨公济梅花诗信笔四绝句 其一
张侃（宋代）

二年孤负观花眼，少见江南第一枝。细读坡公当日句，恍如玉立耿疏篱。
登峨眉山用李青莲诗韵 其二
张熙宇（清代）

言陟兹山来，青翠邈难匹。十步一长吁，奇险不可悉。

引领望中峰，云间没复出。聿想山中人，定有王乔术。

忽然微雨过，寒风吹萧瑟。行路岂不难，奇赏会须毕。

回首眺冥濛，前路忽已失。夕烟开晚晴，乱山照斜日。
曾太夫人职方母初度在即，职方疏请归省不得，乞言为寿 其二
王彦泓（明代）

当年玉粒散仓陈，活却南州几万人。彤管定应题女侠，青莲早已悟禅真。

穷乡野老传歌颂，通国闺娃识典型。众祝自然群瑞集，伫看袍笏满阶庭。
颂古四十四首 其三十三
释法泰（宋代）

格外谈，惊人句，懵懂禅和徒指注。灼然好个佛无光，言下迷宗注自忙。

赖有知音招庆在，譊讹一夏为雌黄。雌黄出，暗写愁肠寄知识。
韩虞部子成以诗招饮次韵戏答
欧大任（明代）

马似游龙拂蓟台，笑予犹得狎群才。韩婴自冠儒林学，莫唤谈诗匡鼎来。
丙子重阳触事有赋绝句七首
程公许（宋代）

风雨连宵苦泪潸，可怜半作冢累然。
钟情叔氏如酥酪，岁旬相随对榻眠。
寓居永定精舍（苏州）
韦应物（唐代）

政拙忻罢守，闲居初理生。家贫何由往，梦想在京城。

野寺霜露月，农兴羁旅情。聊租二顷田，方课子弟耕。

眼暗文字废，身闲道心精。即与人群远，岂谓是非婴。
山行示同游
邹浩（宋代）

碧云堆里共徜徉，莫厌扪天带夕阳。游遍桂州岩穴后，更无閒梦到南方。
按图志去城而南有岩日金紫昔萧千擅一世诗声
史弥宁（宋代）

去城不隔五七里，云宝谁镵能怪奇。
石屋尽头天罅坼，林柯缺处日光垂。
山禽上下有余乐，仟鼠往来无倦时。
惜许千岩旧游所，摩挱藓壁欠渠诗。
第九十七投子月圆颂
释义青（宋代）

圆缺曾伸问老翁，石龟衔子引清风。

昨朝木马潭中过，踏出金乌半夜红。
立冬
陶安（明代）

乍寒冬气应，此日电雷收。风力生东北，天兵溯上流。

忆君亲沐雨，愧我已重裘。只待青天霁，聊宽下土忧。
相思儿令
晏殊（宋代）

昨日探春消息，湖上绿波平。无奈绕堤芳草，还向旧痕生。

有酒且醉瑶觥。更何妨、檀板新声。谁教杨柳千丝，就中牵系人情。
伯
李之仪（宋代）

休论莫莫与休休，老眼逢春且暂留。未必馀寒更能久，祇因残蕊易为揉。

及时行乐何妨剩，感物兴怀漫自愁。南北生涯等羁旅，定应无着是清流。
赠道士
李端（唐代）

姓氏不书高士传，形神自得逸人风。已传花洞将秦接，

更指茅山与蜀通。懒说岁年齐绛老，甘为乡曲号涪翁。

终朝卖卜无人识，敝服徒行入市中。
武昌怀古 其一
黄瑞莲（清代）

大别山头望九嶷，武昌城下柳垂丝。因风玉笛来何处，跨鹤仙垂去几时。

狂到祢衡偏爱死，才如崔颢例称诗。偶来凭眺添惆怅，独立沧江总系思。
二月十一日见桃花
高士谈（金朝）

鸣鸠天色半晴阴，竹屋松窗老寸心。闭户不知春早晚，桃花红浅柳青深。
送沈尚宝使汴洛
欧大任（明代）

兰台近侍旧含香，犹是先朝尚玺郎。使者鸣驺称入洛，词人抽笔竞游梁。

苑中修竹传新赋，岳顶三花上寿觞。归日好文逢圣主，誇胡将见猎长杨。
将归山中留别李二公勉
沈应（明代）

三月风光尚夹衣，暖云笼日午行迟。
杏园却近桃花坞，寒食相兼上巳时。
芳草家家迷蛱蝶，棠梨树树转黄鹂。
几回欲共行春乐，南浦归舟已有期。
宿巫山庙二首
李群玉（唐代）

寂寞高堂别楚君，玉人天上逐行云。

停舟十二峰峦下，幽佩仙香半夜闻。

庙闭春山晓月光，波声回合树苍苍。

自从一别襄王梦，云雨空飞巫峡长。
杏花天 杏花村
吴绮（清代）

东风初到乌衣路。开尽了、轻红千树。癫狂不见当年杜。花袅酒旗青纻。

又过了榆钱柳絮。浑莫劝、东君且住。恨他燕子衔春去。一片香泥何处。
亨父录示山斋即事五篇索和遂次其韵 其三
吕南公（宋代）

荣利机关拙，云泉兴味多。岂同愚士窘，自合圣人和。

敛敛青毡旧，酣酣白石歌。故应消息有，贫独奈余何。
黄子功示近诗一卷因思昔年湖上同林德久访铦朴翁之适石城明月雁声中刘武子诗也子功诗有和武子句
韩淲（宋代）

西湖南畔访诗僧，小艇浮游酒屡倾。犹是三人同眷眷，岂知一别各营营。

有怀旧约空如梦，忽见新编复畅情。依约小山酬唱处，石城明月雁声清。
野思
刘敞（宋代）

野色行行远，春辉树树繁。看花频落帽，听鸟久忘言。

遣兴惟诗句，开怀独酒樽。谁能顾名利，终岁不窥园。
题张老山从好堂
牟巘（宋代）

世有嗜土炭，恣啖等粱稻。海上逐臭夫，自谓姣且好。

好恶一失正，万境眩颠倒。亦有欲富者，蝇营无不到。

洗削誇鼎食，执鞭甘隶皂。于此还有人，深耻货赂冒。

一笑视千驷，贫贱守以道。厥好岂尔殊，吾自有至宝。

但恐好不真，回夺谅难保。老山殊绝尘，褰裳衣欲缟。

区区名与利，何曾挂怀抱。世人定不爱，昌歜与羊枣。

吾意各有在，端未恨枯槁。从好以名堂，一室聊笑傲。

心惟有所好，乃能无所好。好仁者夫子，不知岁年老。

益晚而好易，易编穷所好。彼富如浮云，非义是所悼。

谅兹得其从，圣言极探讨。孰重复孰轻，辨之亦既早。

而我方忍饥，四壁净如扫。舍鱼取熊掌，因用儆衰耄。
和转庵白莲
许及之（宋代）

虚籁一声蝉，通宵月正悬。亭亭承露掌，历历涉波仙。

夜色起香雾，晓光收玉烟。层冰不可致，清赋忆前年。
支总兵索题剑次周太仆韵
江源（明代）

龙泉三尺镇相随，出匣光芒照斗箕。新淬鸊鹈愁魍魉，旧埋冤狱泣雄雌。

尚方欲请诛奸佞，帐下曾经斩艳姬。见说三边烽火息，将军持此莫忘危。
陶者
梅尧臣（宋代）

陶尽门前土，屋上无片瓦。
十指不沾泥，鳞鳞居大厦。
将之蜀别武昌汤生宋生
陈是集（明代）

楚兰非不媚，喜以玉为名。九辩何难续，三湘任子行。

山无看大别，水许濯长缨。去去峨眉顶，心心黄鹤城。
净光山四首·会景轩
徐玑（宋代）

屋自与山背，西原景最清。
凉风从下起，新月向前明。
林静闻僧语，四虚见鹭行。
此方多积翠，略似镇南城。
代书答梁先
苏轼（宋代）

此身与世真悠悠，苍颜华发谁汝留。
强名太守古徐州，忘归不汝楚沐猴。
鲁人岂独不知丘，蹸藉夫子无罪尤。
异哉梁子清而修，不远千里従我游。
了然正色悬双眸，世之所驰子独不。
一经通明传节侯，小楷精绝规摹欧。
（梁生学欧阳公书。
）我衰废学懒且媮，畏见问事贾长头。
别来红叶黄花秋，夜梦见之起坐愁。
遗我驳石盆与瓯，黑质白章声琳球。
谓言山石生涧沟。
追琢尚可王公羞。
感子佳意能无酬，反将木瓜报珍投。
学汝富贾在博收，仰取俯拾无遗筹。
道大汝天不可求，修其可见致其幽。
愿子笃实慎勿浮，发愤忘食乐忘忧。
河上二绝 其一
洪朋（宋代）

冬日不温狐白裘，隋河只解背人流。可怜炀帝繁华尽，唯有两堤榆柳愁。
奉寄太师成国朱公二十八韵
王稚登（明代）

先帝垂衣久，元公翼戴长。
宵庐明月殿，晓卫白云房。
赐马行长乐，看花宿未央。
常陪五畤祀，独奉万年觞。
出入钩陈侧，驰驱太乙傍。
几株温室树，廿载御炉香。
不离芙蓉苑，频经蕙草芳。
列管分虎旅，对陛和龙章。
剑履还家涩，头须下直苍。
佩图朝少主，读策感今皇。
旧抱弓如月，重添戟是霜。
首先迎玉辂，身自扫明堂。
金匮山河誓，丹霄日月光。
太师姜吕望，尚父郭汾阳。
爵已无前列，班惟有末行。
岂徒居紫闼，兼以业青箱。
虞令称书监，穰侯号智囊。
十经归甲乙，百氏属低昂。
仆本蓬蒿士，萧然薜荔裳。
上书三寸舌，丁第九回肠。
鹦鹉为时忌，蛟龙且自藏。
人嗔杜甫傲，公许祢衡狂。
惜别歌杨柳，临歧赠鹔鞿。
星辰从此隔，云汉永相望。
鱼腹何迢递，鸿飞亦渺茫。
渡淮寻漂母，入楚问韩王。
裘重苏秦辱，金空陆贾装。
不知麟阁上，可更忆沧浪。
清平调·其二
李白（唐代）

一枝秾艳露凝香，云雨巫山枉断肠。(秾艳 一作：红艳)
借问汉宫谁得似，可怜飞燕倚新妆。
暑日见耕者叹之
黄淳耀（明代）

我行适田野，火云何盘盘。农夫荷锄过，挥汗流食箪。

侧身还让畔，敬我儒衣冠。见此发深愧，我何良自安。

忆昨经高门，凉风韵琅玕。八珍将九酝，暴殄非一端。

席间行炙人，也复沾盘飧。岂知力耕者，秋至有饥寒。

鞭扑昼夜加，骨肉昼夜剜。驱驱六合内，数步殊悲欢。

天岂贱稼穑，此人难复难。谁为抚循吏，偕之陇上看。
秋思
陆游（宋代）

霜露初侵季子裘，山川空赋仲宣楼。
梦回最怯闻衣杵，病起常宣负酒筹。
日月往来双转毂，乾坤成坏一浮沤。
书生事业无多许，二寸毛锥老未休。
送邓慎思归长沙觐省
黄庭坚（宋代）

邓侯过我解新鞿，潦倒犹能似旧时。
西吧初除折腰尉，南陔常旧采兰诗。
姓名已入飞龙榜，书信新传喜鹊知。
何日家庭供一笑，绿衣便是者莱衣。
谢高四十子昂诗卷
晁说之（宋代）

我有潇湘泪，还供阊阖愁。
故人过我窗灯下，谓言客子宜悲秋。
往体格律乍相视，久矣揉练几百过。
不然何以解能云，是中不放客愁破。
文字能自达，何处有富贵。
莫爱离骚亡国音，学乎大雅则知未。
题梅花寄仲良御史
郑潜（明代）

山中拾得琼瑶树，寄与霞州御史家。自是南闽春信早，东风开到北枝花。
翠鸟移巢
冯梦龙（明代）

翠鸟先高作巢以避患，及生子，爱之，恐坠，稍下作巢。子长羽毛，复益爱之，又更下巢，而人遂得而取之矣。
对雪有怀于鳞子与明卿元美四子
宗臣（明代）

暮雪一何急，玄云莽欲垂。谁为黄竹咏，千载有余悲。

鸿雁稍疑羽，关何骤失岐。蓟梅寒入酒，曾共故人持。
船过灵洲
杨万里（宋代）

却缘野阔觉天低，政值潮平苦槳迟。
洲觜两船归别港，岸头数屋出疏篱。
江山惨淡真如画，烟雨空蒙自一奇。
病酒春眠不知晓，开门拾得一篇诗。
脩竹吟和邬户曹佩之十二首 其六
顾璘（明代）

纤纤细竹映虚廊，紫笋穿苔自布行。时有高人来啸咏，他山十丈漫为长。
麓山十咏 真身湖
赵抃（宋代）

晓光澄水月，秋影颤风幡。宛是真如地，荷花获翠轩。
米元晖待制岁以赐冰及荔子分遗季共而今年荔枝不至有诗次韵三首 其二
周紫芝（宋代）

销得銮坡荔子香，玉郎言语似君房。金盘何日分新果，五线先看补舜裳。
咏史上·袁绍
陈普（宋代）

田丰袭许计非良，沮授安民策最长。
己克百安牢按甲，足鞿曹操到分香。
运使虞部按行洛西诸县因游所过名山有诗百余
司马光（宋代）

属城穷僻地，揽辔遍周流。
弊政已更化，名山不废游。
鸣驺留谷口，轻屐历岩幽。
聚看官仪者，相扶半白头。
朱明洞
伦以训（明代）

青山流水端明园，弄月吟风伊洛贤。柱史是心春煦物，先生之洛日行天。

振衣霞洞千峰雪，采菊江门万里船。宇宙一肩知不负，风霆八极任挥鞭。
送何不偕之潮州兼怀家巩宁
陈恭尹（清代）

醉敲如意短歌笺，鹢首东行岁渐寒。霜下参差闻坠叶，月中深浅见澄滩。

龙川地古那逢令，鳄渚鱼多不避官。犹有故人闲射猎，秋田骑马好追欢。
同马鲁臣姚根种登孙楚楼
疏枝春（清代）

谁知梗断蓬飘日，兄弟同登孙楚楼。贫子辞家无善状，残年行路畏逢秋。

人如河朔风前会，舟似山阴雪后游。乞取青莲觞咏地，宝刀截水足消愁。
闻晦庵罢宜春留南昌亟往见之将至贵溪逆风大
赵蕃（宋代）

下水放轻舠，真期快意遭。
那知吾道蹇，还值逆风鏖。
空阔初凭棹，渊洄竟倚篙。
三山信非远，弱水谩增劳。
督觉际莳菜
郑清之（宋代）

秋后从来数晚菘，自锄稀甲几多丛。
莫辞榾榾频携瓮，准拟清馋玉糁翁。
天庆道士何丹林作亭竹间方成予名之以秀野因
李弥逊（宋代）

斫竹通圭窦，开垣列画图。
乾坤藏小有，日月近方壶。
村色云边断，山形地外孤。
时来骋游目，更为剪繁芜。
泛舟一首
王阮（宋代）

霅川荷叶浦，彭蠡石榴头。
此地皆奇绝，平生所烂游。
从来贪水园，老去只渔舟。
理角乘桴便，何人从我浮。
尸位学署岑寂无聊泛泛随流迹近渔父每有闻见辄宣讴咏因名瀛涯渔唱 其九十六
朱仕玠（清代）

甘蕉舒绿蔼如云，花放惟应配茜裙。何事偏蒙君子号，固宜修竹出弹文。
昔日
王安礼（宋代）

昔日登名级，天街是胜游。昔日初得志，潘鬓未惊秋。

逸驭乘风远，迁莺出谷幽。琼林颁宴处，楼殿彩云浮。
四月二十二日拜第二请御正殿
孔武仲（宋代）

骤雨鸣宫瓦，新槐密禁城。
鸳行趋晓肃，鸡唱入云清。
日晃千袍影，风传万岁声。
天心求允协，飞奏入承明。
漫兴十一首 其十
赵蕃（宋代）

春风吹绿满天涯，想见山园尽落花。少日意狂轻节物，祇令流转谩成嗟。
王昭君五首 其一
胡直（明代）

冰雪凋蝉鬓，风沙涴绮裳。愁容无复理，不为学新妆。
合欢诗五首 其三
杨方（魏晋）

独坐空室中，愁有数千端。悲响答愁叹，哀涕应苦言。

彷徨四顾望，白日入西山。不睹佳人来，但见飞鸟还。

飞鸟亦何乐，夕宿自作群。
桂花
苏泂（宋代）

远于沉水淡于云，一段秋清孰可分。
毕竟素娥留不得，人间天上一时闻。
和马先生留饮三叠前韵
赵公豫（宋代）

招饮醇醪破寂凄，夕阳掩映画楼西。狂澜就下偏维挽，峻岭难登每屐携。

自有珠光能射照，无嫌驭屈作悲啼。连朝拟订盘餐约，谁主僧庖代故妻。
雪再作山甫约游雨花台不遂闻与诸公登凤凰台次韵送似
许及之（宋代）

骚屑寒威逼重幕，衲被蒙头慵蚤作。不知一夜雪花飞，但讶五更风力恶。

摩挲病眼试凭陵，把玩清诗何洒落。好语自足驱疟疠，嘉祥况乃销离瘼。

绝怜冰箸堕脩檐，拨触风琴响朱箔。一冬温煖忧麦蚕，万事乘除等凫鹤。

为言三凤今河东，曾约连驺出南郭。山阴舟回虽兴尽，巫峡云归终倖薄。

方疑再往成渺芒，已拉群公溯寥邈。九万扶摇不可希，随分榆枋吾亦乐。
孟夏时享太庙
弘历（清代）

凤纪纯乾月，鸾韶清徵音。神功钦在昔，圣翼逮斯今。

济济宗潢列，绵绵瓜瓞寻。永思有所本，爱敬益殷心。
逍遥咏 其四
赵炅（宋代）

休话还丹大鼎沪，我缘经历尽皆虚。人间岂有神仙药，天上难皆玉匮书。

彭祖自劳闲岁月，穆王谩说走龙驹。矜孤恤寡行公道，此乃名为利益殊。
和岁除
韦骧（宋代）

莫惜年华此夕凋，漫漫将旦即春朝。缇帷指刻更残律，析木循环复建杓。

玉盏椒花投晓荐，银檠蜡炬隔年消。祗应幽谷知时早，已欲飞迁翠木乔。
戏卢中甫钱才翁
沈遘（宋代）

晴日春风花气浮，少年嬉逐满扬州。谁怜居士身常病，独坐空船理白头。
如梦令 辛未除夕
叶小鸾（明代）

风雨帘前初动。早又黄昏催送。明日总然来，一岁空怜如梦。

如梦。如梦。惟有一宵相共。
幼幼堂歌为越中朱廷用先生赋
程敏政（明代）

幼幼堂上春如海，幼幼堂下多兰茝。堂中老人发垂雪，朱颜不共年华改。

清晓开门人请药，午夜篝灯诊危弱。尘埃风雨不自知，老人活婴心始乐。

人言此翁非药叟，经史寻常不离手。邵家数学穷奇偶，白傅诗篇谢花柳。

堪舆上扣青囊翁，穷妙还思河上公。平生辨博人所羡，同姓绰有丹溪风。

我识此翁深，人识此翁浅，翁心不逐时情转。义气分明薄轩冕，汉庭一日复古典，孝廉有科当中选。

重翁不独医之良，爱翁不觉歌声长。幼幼堂，寿且康，幼幼之名传四方。
杜休宁秩满将行以李生画鹤留别江彦铭令余为题
朱同（明代）

文昌自是文章伯，令我题君画鹤诗。翘首岂无霄汉志，潜身犹待羽毛期。

李生昔记重逢日，杜老今当惜别时。好爵与縻应有意，林皋空动故人思。
和杨兄两诗
杜范（宋代）

鲁教寂寥邹辨已，异端塞路日殷繁。
宝丝远缉千年绪，古鉴新磨一世昏。
正道以身为屏翰，真儒於此见渊源。
缄来遗像知君意，百世师模俨若存。
春日道中
白玉蟾（宋代）

洞口鸟呼鸟，山头花戴花。
风篁苍韵玉，烟树晚笼纱。
怀白一樽酒，邀卢七椀茶。
春光索弹压，万象晓排衙。
久不领衡州舅氏书以长句问动静
赵蕃（宋代）

寥阔书题久不闻，可怜鱼雁动成群。
未传春兴衡阳纸，长忆江东日暮云。
见说风帆京口泊，又云山色敬亭分。
莫言翰墨绕游戏，看取毛锥解致君。
高阳台 和沤尹社作韵，我非社中人也
况周颐（清代）

网户斜曛，铜街薄暝，窥人柳眼犹青。几换晴阴，东风又绿林亭。

犹莺劝我花间醉，怕花枝、万一多情。最愁人，何处高楼，今夕残筝。

韶华不分成萧瑟，奈江关庾信，略约平生。戏鼓饧箫，尊前尽费春声。

蘼芜特地伤心碧，算年年、总负清明。更何堪，旧垒红襟，来话飘零。
湖居与仁先结邻赋呈四首 其二
俞明震（清代）

平湖寒不风，曙光隐微月。自起开柴扉，霜篱犬争出。

昨宵闻夜开，灯火倏明灭。惊尔花底眠，狺狺任呵斥。

日出辨鸟声，又入东邻壁。心知一饭难，甘充两家役。

跳浪非不豪，帖耳听悚息。老至惜物情，生事同悽恻。

君看麋鹿性，忍受嗟来食。
迎广帅徐意一大参五首
李昴英（宋代）

晓来竹马跃儿曹，次第牙幢压近郊。
五老跨羊持色穗，也庆欢喜侯前茅。
寄子开内翰
释道潜（宋代）

天将有作会云龙，一德君臣邂逅同。表率衣冠真领袖，羽仪台逅旧家风。

词林岂独专周诰，衮职深期补舜聪。四海滞淹公可弃，尽收凫雁集庭中。
和郭杏冈秋日漫兴十二首 其八
孙承恩（明代）

信步独行吟，悠悠太古心。鸟声听处惯，山色望中深。

憩石频搔首，临风一振襟。片云应送雨，小院落虚阴。
送王裘仲侍亲赴阙
邹浩（宋代）

置榻初相得，膏车忽起行。秋风无限事，麦酒不胜情。

原宪何曾病，丘明竟有声。从容湖上语，他日看功成。
明日复出城
赵蕃（宋代）

夜雨更连明，篮舆偶出城。
田畴蓑笠事，江海鹭鸥盟。
少小规微禄，侵寻愧老生。
茝兰春渚满，桃李绿阴成。
次韵远猷旅夕二首 其一
周紫芝（宋代）

西风满眼莫登楼，回望乡关去末由。晚色不催金络马，夜灯空梦玉搔头。

梁王行识相如赋，楚国方悲宋玉秋。万里长途知不晚，一杯聊为老人留。
将游衡岳，过汉阳双松亭，留别族弟浮屠谈皓
李白（唐代）

秦欺赵氏璧，却入邯郸宫。本是楚家玉，还来荆山中。

丹彩泻沧溟，精辉凌白虹。青蝇一相点，流落此时同。

卓绝道门秀，谈玄乃支公。延萝结幽居，剪竹绕芳丛。

凉花拂户牖，天籁鸣虚空。忆我初来时，蒲萄开景风。

今兹大火落，秋叶黄梧桐。水色梦沅湘，长沙去何穷。

寄书访衡峤，但与南飞鸿。
漫兴九首 其六
方回（元代）

枕上半醒中酒病，楼前时过卖花声。千门万户俱更换，惟此依稀旧太平。
简严先辈
赵蕃（宋代）

闻道君家绿萼梅，韵胜绛袂拥冰肌。
夜来一雨应堪折，好寄尘窗伴觅诗。
城南访张恕
苏辙（宋代）

事似棼丝拨不开，秋随脱叶暗相催。
城南绿野宜幽步，水北红尘漫作堆。
赤枣青瓜报丰熟，黄鸡白酒劝徘徊。
此中真有醇风在，一亩何年劚草莱？斋
山中作
史密（清代）

谷静一鸟响，始知山已深。起来视庭户，清松圆午阴。

何以朗怀抱，山水与鸣琴。大文弥外朴，至音转内沈。

即理信非隔，所欣良在襟。
送王颖悟归左绵
灵一（唐代）

客意天南兴已阑，不堪言别向仙官。梦摇玉珮随旄节，

心到金华忆杏坛。荒郊极望归云尽，瘦马空嘶落日残。

想得故山青霭里，泉声入夜独潺潺。
令逸作岁寒知松柏题诗因作
赵蕃（宋代）

不有岁寒时，若为松柏知。
南方故多暖，此物宁能奇。
漫道同生植，何云盛衰齐。
不臣真浪说，难用空增悲。
匠石令孰是，明堂那觉迟。
玄都种桃者，一笑已前期。
礼疎山塔
释惟一（宋代）

造塔当年事，喧传直至今。
示人千古意，与匠两三金。
不得罗山语，谁知矮叔心。
瓣香来作礼，肯雇白云深。
题王觉斯石交图为郭天门吏部
倪元璐（明代）

千夫舁不上丹徒，看有模棱物态无。交尽世人惟得此，资他风骨耐他粗。
朝中措
萧崱（宋代）

半山社雨欲黄昏。燕子不过门。杨柳染深绿意，海棠啼损红痕。

绮寮妆束，宝钗歌舞，玉枕温存。一段旧情有味，十分新恨无言。
简千户侯某
谢复（明代）

得食将军第，飘然喜欲狂。压炉新炭火，酿酒旧林香。

苦雨山还雪，凌寒菊自霜。以君多慷慨，何处共连床。
故友王梦熊竹
徐庸（明代）

王猷宅里旧曾栽，又见新稍影过苔。丹穴綵鸾飞去后，辽东白鹤未归来。
题李山人幽居
张籍（唐代）

襄阳南郭外，茅屋一书生。无事焚香坐，有时寻竹行。

画苔藤杖细，踏石笋鞋轻。应笑风尘客，区区逐世名。
渔父
李同芳（明代）

结网临渊日未閒，不工弹铗叩秦关。富春台迥桃千树，渭水潮生月一湾。

观蚌独应收海蠹，钓鳌疑是出尘寰。放歌鼓枻波无际，展尽丝纶霄汉间。
王迥子高挽章五首
贺铸（宋代）

已矣知无憾，贤愚共此途。
白驹驰白日，黄发掩黄垆。
和氏终还赵，干将不葬吴。
驽疴如可强，犹拟奠生刍。
书林
韩淲（宋代）

卢仝五千卷，邺侯三万轴。二人书虽多，颠倒俱在腹。

吾当思其然，岂肯汎然读。李侯真名家，玉川惟破屋。

至今数唐贤，未易可追逐。谁谓柯山西，魏氏追望族。

衣冠照楼观，再世新卜筑。中有简编地，仍复种修竹。

斯远吾所敬，作记不碌碌。发挥书林趣，足以濯心目。

伟哉父子间，抱负如韫椟。要当大所施，致主锡民福。

想见翻经时，一下十行速。先得我心同，闻韶心忘肉。
颂古四首 其四
释清了（宋代）

线道难分处，须知不是伊。牛头按尾上，岂借大阳辉。
玉烛新·养高梓里
佚名（宋代）

养高梓里，袖手珍祠，太平五福人物。自是昔年，场屋文章旧豪杰。诗书平生事业。问造物、为谁悭惜。谩眷怀、兰玉桂香，已露消息。尝试问、天公好事，鼎来家庆自因袭。更看绶蓝森列，映灵椿双碧。诸郎击鲜奏食。笑贾陆、一更十日。画堂上，鹤算延长，兕觥无极。
香泉暂游宛邓作诗送之
李旦华（清代）

宛邓东西路，朝来匹马行。名都唐节镇，佳丽汉陪京。

苍莽寻山意，迟回吊古情。经过平子宅，醉墨定纵横。
春兴 其四
王宏撰（清代）

杏树成林花不同，开时分有浅深红。娇容应自夸三妙，结子还须让海东。
回军跛者
赵微明（唐代）

既老又不全，始得离边城。一枝假枯木，步步向南行。

去时日一假，来时月一程。常恐道路旁，掩弃狐兔茔。

所愿死乡里，到日不愿生。闻此哀怨词，念念不忍听。

惜无异人术，倏忽具尔形。
高士咏。师金
吴筠（唐代）

圣人贵素朴，礼义非玄同。师金告颜生，可谓达化宗。

夫子饰刍狗，自然道斯穷。应物方矫行，俯仰靡不通。
朱秀才庭际蔷薇
方干（唐代）

绣难相似画难真，明媚鲜妍绝比伦。
露压盘条方到地，风吹艳色欲烧春。
断霞转影侵西壁，浓麝分香入四邻。
看取后时归故里，庭花应让锦衣新。
杨柳枝·顿识圆明象易冲
侯善渊（元代）

顿识圆明象易冲。妙无穷。祥烟飞入玉清宫。月临空。物性自然纯古道，与谁同。杨柳枝插宝瓶中。好家风。
再过富阳
单钰（清代）

欹枕推篷赋远游，橹声叹乃狎沙鸥。空濛烟雨舟如叶，又过春江第一楼。
季札观乐
左丘明（先秦）

吴公子札来聘。……请观于周乐。使工为之歌《周南》、《召南》，曰：“美哉！始基之矣，犹未也，然勤而不怨矣。为之歌《邶》、《鄘》、《卫》，曰：“美哉，渊乎！忧而不困者也。吾闻卫康叔、武公之德如是，是其《卫风》乎？”为之歌《王》曰：“美哉！思而不惧，其周之东乎！”为之歌《郑》，曰：“美哉！其细已甚，民弗堪也。是其先亡乎！”为之歌《齐》，曰：“美哉，泱泱乎！大风也哉！表东海者，其大公乎？国未可量也。”为之歌《豳》，曰：“美哉，荡乎！乐而不淫，其周公之东乎？”为之歌《秦》，曰：“此之谓夏声。夫能夏则大，大之至也，其周之旧乎！”为之歌《魏》，曰：“美哉，渢渢乎！大而婉，险而易行，以德辅此，则明主也！”为之歌《唐》，曰：“思深哉！其有陶唐氏之遗民乎？不然，何忧之远也？非令德之后，谁能若是？”为．之歌《陈》，曰：“国无主，其能久乎！”自《郐》以下无讥焉！

为之歌《小雅》，曰。“美哉！思而不贰，怨而不言，其周德之衰乎？犹有先王之遗民焉！”为之歌《大雅》，曰：“广哉！熙熙乎！曲而有直体，其文王之德乎？”

为之歌《颂》，曰：“至矣哉！直而不倨，曲而不屈；迩而不逼，远而不携；迁而不淫，复而不厌；哀而不愁，乐而不荒；用而不匮，广而不宣；施而不费，取而不贪；处而不底，行而不流。五声和，八风平；节有度，守有序。盛德之所同也！”

见舞《象箾》、《南龠》者，曰：“美哉，犹有憾！”见舞《大武》者，曰：“美哉，周之盛也，其若此乎？”见舞《韶濩》者，曰：“圣人之弘也，而犹有惭德，圣人之难也！”见舞《大夏》者，曰：“美哉！勤而不德。非禹，其谁能修之！”见舞《韶箾》者“，曰：“德至矣哉！大矣，如天之无不帱也，如地之无不载也！虽甚盛德，其蔑以加于此矣。观止矣！若有他乐，吾不敢请已！”
京口别叔康
韦骧（宋代）

舳舻幸会舣江干，再别情悰岂易安。坐邑三年师恺悌，归程累日奉盘桓。

金山寺外波涛晓，铁瓮城头草木寒。欲上孤舟又南望，何时重戴触邪冠。
泛江送魏十八仓曹还京，因寄岑中允参、范郎中季明
杜甫（唐代）

迟日深春水，轻舟送别筵。帝乡愁绪外，春色泪痕边。

见酒须相忆，将诗莫浪传。若逢岑与范，为报各衰年。
元太守同游七泉寺
王建（唐代）

盘磴回廊古塔深，紫芝红药入云寻。

晚吹箫管秋山里，引得獮猴出象林。
江中晓行
沈应（明代）

江店鸡鸣促去桡，月斜滩口又平潮。
楚天不尽吴天远，烟树和愁望转遥。
河东马步军副总管王公
靖康小雅（宋代）

矫矫虎臣，捍城於并。
殚其智力，为国长城。
攻逾两时，敌不能乘。
无食无援，百雉乃倾。
负像赴水，义不苟生。
大节卓伟，千载光明。
句
顾临（宋代）

雨中林学士，柏下顾将军。
河传二首 其一
奕绘（清代）

秋雨，秋雨。故人不来，吾孰与语。美人芳草托离骚。

迢迢。白云归路遥。

浮云变化人间世。生如寄，细嚼无滋味。动清吟，鼓鸣琴。

寸心。高山流水音。
集句一首赠答潘季通
吴师道（元代）

江上春风留客舟，鸟啼花落水空流。劝君更尽一杯酒，与尔同消万古愁。
次陈刚父见简韵
黄文雷（宋代）

读书知姓名，心死蜚貌敬。
昭回不在小，中天揭西柄。
空山三木榻，绿满风雨径。
岁寒毋忘我，细意匡山咏。
和戚秋涧遗诗
卫宗武（宋代）

欲废推敲几岁华，诗葩君至复萌芽。
吟章既富旧成帙，生计无萌新载家。
胸著古今书拍塞，墨行真草字横斜。
年逾八十身方健，高把松乔寿未涯。
舟行至桐庐
吕本中（宋代）

乘舟待潮发，一日到桐庐。物色寒初甚，溪山画不如。

往来真是梦，亲旧不须书。犹胜鸱夷在，时容托后车。
韩昌黎
金朋说（宋代）

世降文衰失正儒，韩公卫道辟杨朱。
诚能衡岳开云阵，义信遐荒化鱷鱼。
赞绣宝公
释咸杰（宋代）

针锋上直入，线缝里跳出。
剪刀尺子自随身，号令乾坤齐万物。
月夜听僧化宜弹琴
赵抃（宋代）

蜀国有良工，孙枝斲古桐。逢师写流水，为我益清风。

淡恐时心厌，幽蕲世耳聪。坐来明月满，无语讼庭空。
句
苏绅（宋代）

城郭依然郧子国，山川分得楚王台。
柳桥秋夕
陆游（宋代）

柳疏桥尽见，水落路全通。
衣杵家家月，渔舟浦浦风。
眼明无俗物，步蹇有枯筇。
野逸谁能那，悠然西复东？
偈颂一百三十六首 其八十八
释惟一（宋代）

今朝腊月二十五，明朝腊月二十六。风前唱起仰山歌，人皆道是云门曲。
醉花阴 咏自鸣钟
俞樾（清代）

轧轧声中昏又晓。暗运机关巧。帘幕寂无人，忽听叮咚，幽梦惊帘悄。

金针镇日冰轮绕。旋转何时了。莫道不销魂，听取声声，只是催人老。
夜闻方响
雍陶（唐代）

方响闻时夜已深，声声敲著客愁心。

不知正在谁家乐，月下犹疑是远砧。
清平乐
李好古（宋代）

清淮北去。千里扬州路。过却瓜州杨柳树。烟水重重无数。

柁楼才转前湾。云山万点江南。点点尽堪肠断，行人休望长安。
欢喜口号 其四
黄彦平（宋代）

从来汉将说张韩，泗水流澌浴铁寒。待溯隋河趋洛口，却登灞岸复长安。
摸鱼子·过垂虹
李彭老（宋代）

过垂虹、四桥飞雨，沙痕初涨春水。腥波十里吴歈远，绿蔓半萦水尾。连复碎。爱滑卷青绡，香袅冰丝细。山人隽味。笑杜老无情，香羹碧涧，空只赋芹美。归期早，谁似季鹰高致。鲈鱼相伴菰米。红尘如海丘园梦，一叶又秋风起。湘湖外。看采撷、芳条际晓随鱼市。旧游漫记。但望里江南，秦鬟贺镜，渺渺隔烟翠。
自金陵得郡西归晓发梅根市舟中望九华山进退格
杨万里（宋代）

山外云浓白，峰头日浅红。横拖一疋绢，直扫九芙蓉。

奔走来船里，提携入袖中。寄言杜陵老，不用剪吴松。
清源人藏僧法源写真求赞
周必大（宋代）

精不摇，神不骄，鬓任髡，颜任凋。
人扰扰而胶胶，尔寂寂而寥寥。
人壶子其谁何，异渔父之堪描。
往壁观以默照，免室迩而人遥。
题山水图
释行海（宋代）

暮色溪山远，烟林一两家。
孤舟何不在，雁欲下平沙。
送蜀客
雍陶（唐代）

剑南风景腊前春，山鸟江风得雨新。
莫怪送君行较远，自缘身是忆归人。
杂兴十二首
方回（元代）

鲁论安昌侯，田至二百顷。
后堂罗曲旃，女乐极妍靓。
晚爱肥牛罗，僭上辄有请。
行内忧外家，略不效忠鲠。
口张理义门，胸裹利欲阱，
持国送与人，独欲保首领。
焉知赤眉祸，暴尸肉未冷。
寄言发冢儒，厥报捷响影。
累日气候差暖梅花辄已弄色聊课童仆芟削培灌以助其发戏成小诗三首 其二
李难仪（宋代）

邂逅梅花同作客，此理虽龟亦难食。道人无眼自超群，定里观难想应得。

为惜花开将及时，枕上朝朝问天色。自是春工力尚坚，一向风头来自北。

昨夜雪深几一尺，不觉起来欲跳踯。雪过春回固可期，聊与此花为畛域。

今朝举头消息别，物理人情原未坼。绿萼柔条宛相契，正色真香净如拭。

更烦妙语为诠评，莫遣尘根迷夙昔。
成父居于普宁寺钟楼之下辟以为斋旧名坎止近
赵蕃（宋代）

危岑百尺高，下有溪流深。
高深日相激，合此无尽音。
寄刘栖楚
贾岛（唐代）

趋走与偃卧，去就自殊分。当窗一重树，上有万里云。

离披不相顾，仿佛类人群。友生去更远，来书绝如焚。

蝉吟我为听，我歌蝉岂闻。岁暮傥旋归，晤言桂氛氲。
玉荆山人崔君草堂
释道潜（宋代）

玉荆山苍势蜿蜒，玉荆涧碧涵漪涟。山人结庐占幽绝，如使世俗来无缘。

窗前松竹交夏荫，砌下红紫争春妍。清肠终日饱葵藿，耳目久厌论腥膻。

山空月昼猿鸟寂，象床拂拭翻朱弦。泠然细韵发幽指，妙意自得人谁传。

乌巾席帽事高格，蹇驴独跨何翩翩。行当近林就卜筑，与子来往聊穷年。
流光亭
吴则礼（宋代）

畴昔九死干典刑，谁言复过流光亭。关河向人两鬓老，敢与杨柳论青青。
游天禧寺
胡奎（元代）

梵王宫在帝城南，一锡秋飞入翠岚。出寺已过潮十八，到京还翠月初三。

祗园地布金沙满，香积厨分玉露甘。若见黄花潭般若，凭归传语老瞿昙。
下鸡鸣山诸滩，望柯山不见三首
杨万里（宋代）

地近莲花江渐深，一滩一过快人心。
贪看下水船如箭，失却柯山无处寻。
寿王一如先生七十，即次其自寿诗韵二首 其二
张紫澜（清代）

风光和煦物皆春，夙荷青垂契合神。避寇经年离别久，还乡话旧往来新。

翁真矍铄人中瑞，世羡希夷物外身。自问不堪貂尾续，命承知己愿同伸。
为鄞僧题四明窗
释文珦（宋代）

郡名元自山名得，石似疎棂四面同。
每恨世人游不到，羡君身在此山中。
梦龄九日有诗兼怀昌龄次韵
王十朋（宋代）

长记去年今日好，门外秋香喷沉脑。弟兄邻里同登高，把菊行觞乐非少。

山殽海错乡味佳，银瓶索酒不用赊。醉中不记脱巾卧，明日头上犹黄花。

今年岂不欲行乐，窃禄东州官事束。那堪送酒无白衣，旋粜黄粱买桑落。

何如与子俱休休，谁能长抱离乡忧。移书问讯惠连弟，三径许我归来不。
次韵张守梅诗
刘子翚（宋代）

破雪梅初动，南枝更北枝。
傍墙应折尽，背日较开迟。
晓角惊残角，春愁占两眉。
狂风将落蕊，故入画楼吹。
高风堂
朱翌（宋代）

一溪之云各为雨，聊与萧王分出处。
乱山深处有生涯，三尺渔竿一枝櫓。
细读怀仁辅义书，先生於世未尝疏。
我已飘然遗物去，斯言却以告司徒。
参政树碑颂遗德，舍人作堂诏无极。
高风之高高几何，下视乌龙六千尺。
寻巩县南李处士别业
岑参（唐代）

先生近南郭，茅屋临东川。桑叶隐村户，芦花映钓船。

有时著书暇，尽日窗中眠。且喜闾井近，灌田同一泉。
次韵和完翁谢墨二绝句
晁说之（宋代）

寸寸晓松计已迂，更怜百步扇垂珠。
几年费尽坐曹手，千卷书生又却无。
昔陈北山赵南塘二老各有观物十咏笔力高妙暮
刘克庄（宋代）

物理或难诘，疑经多未通。
蜚虽笔麟史，荔不产龟蒙。
记异因同蜮，为灾岂减螽。
恨余非博识，安敢注鱼虫。
戌溪道中
楼钥（宋代）

寒潮高于埭，黄流濯西河。人牛力俱壮，相与冲流过。

潮落势叵禦，转棹依丘阿。暮霭起平楚，阴云翳寒莎。

夜分潮复上，橹声相轧摩。大江渺无津，不知身在何。

馀生一虚舟，兀然听风波。吾亲白云下，况尔方卧痾。

远游非吾事，归矣毋蹉跎。
上元夜帝御龙舟观鳌山恭述
王士骐（明代）

紫禁鳌山结翠斿，升平故事雅宜修。
春回九陌风仍暖，月出千门雾乍收。
烟火楼台疑化国，高明世界正宸游。
何人不傍宫墙听，天乐泠泠在御舟。
送郑南进士归洪州
王禹偁（宋代）

霜飘枫叶满长郊，家指西山旧结茅。
访我谪居龙失水，怜君行路鸟焚巢。
仲尼未免遭儒戏，杨子何烦解客嘲。
归去豫章泉石好，不知徐孺与谁交。
五位颂 其一
释义青（宋代）

正中偏，星河横转月明前。彩气夜变天未晓，隐隐俱彰暗里圆。
过隐空和尚故居
刘长卿（唐代）

自从飞锡去，人到沃洲稀。林下期何在，山中春独归。

踏花寻旧径，映竹掩空扉。寥落东峰上，犹堪静者依。
贺新郎（贺耐轩周府尹·己卯）
曾曦顔（宋代）

富贵人间有。就如今、秤量阴德，还公最厚。一郡鹘仑全似旧，春满霜畴稻亩。近帐外、干将夜吼。直指禾川弄霆雷，纵山阴、鹿健那能走。都算计，怎担负。

单车曲曲穿岩窦。向迷途、分明一呼，散渠回首。夹路香花迎拜了，见说家家举酒。道公是、再生父母。活一口还添一岁，这一回、活几千千口。只此事，是公寿。
故洛阳城侍宴应制
姚崇（唐代）

游豫停仙跸，登临对晚晴。川凫连倒影，岩鸟应虚声。

野奏风成曲，山居云作缨。今朝丘壑上，高兴小蓬瀛。
陪刘提察少集四圣观
方岳（宋代）

江山於我故眼青，我亦辄以诗酬之。
东华昨梦已尘士，千万勿令鸥鹭知。
中和节日宴百僚赐诗
李适（唐代）

韶年启仲序，初吉谐良辰。肇兹中和节，式庆天地春。

欢酣朝野同，生德区宇均。云开洒膏露，草疏芳河津。

岁华今载阳，东作方肆勤。惭非熏风唱，曷用慰吾人。
湖中荔枝
罗安国（明代）

珠树离离霞里看，晚风摇曳水云香。鸡冠倒映生红浪，凤髓凝脂结茜囊。

无数美人来入梦，有时迁客劈盈筐。碧桃玉女瑶池会，争似湖中十八娘。
挽和靖先生诗三首 其二
吕稽中（宋代）

四海尊师席，斯文特未衰。何其两楹梦，遽使哲人萎。

阆水从容意，稽山疾病时。勤勤付斯道，矢死奉成规。
卜居觉林寺漫兴二首 其二
金科豫（清代）

绿树阴森荫佛庐，尘襟涤尽旅怀舒。临风梵韵朝宣课，隔院梆声昼饲鱼。

曲径云深花放后，小亭舟上客来初。就中赢得閒无数，未许凭栏赋索居。
离亭燕
孙浩然（宋代）

一带江山如画。景物向秋潇洒。水浸碧天何处断，霁色冷光相射。橘树荻花洲，掩映竹篱茅舍。天际客帆高挂。烟外酒旗低亚。多少六朝兴废事，尽入渔樵闲话。怅望倚层楼，红日无言西下。
偶成
杜依中（清代）

穷有千年恨，诗无一字工。心存生死外，身老乱离中。

剑气冲星动，琴声带月空。交游零落尽，赖得梦魂通。
和峻伯蓬莱阁六绝 其五
王世贞（明代）

万乘秋风屈布衣，沧桑今古定谁非。田横五百应如在，徐市三千竟不归。
观雪偶成
朱淑真（宋代）

凭阑观雪独徘徊，欲赋惭无咏絮才。盐撒空中如可用，收藏聊与赠羹梅。
连屋
章甫（宋代）

十年诵公诗，正自识孙楚。
一日从公游，如入图书府。
登门迹已熟，入室心相予。
及观连屋处，益知用意苦。
岩岩中书君，正色元佑年。
文章照今古，神物护简编。
盛德宜有后，诸孙如彼贤。
韡韡常棣华，相戒南陔篇。
赣县道中有怀晦庵用江东日暮云为韵作五诗寄
赵蕃（宋代）

自往一寄书，俯仰又许日。
岂无东归便，值遇多卒卒。
昔如马口衔，欲去随缓疾。
今者身属人，动步窘刀笔。
句 其二
陈尧佐（宋代）

莫愁调鼎事无功。
淳熙戊戌在家聚徒期以秋冬随子赴任作诗二绝
孙介（宋代）

为学须当及少年，莫言愚智尽由天。
青春若不勤耕种，秋熟徒嗟有废田。
早见桃花
方回（元代）

离家四五程，所至尽堪惊。
未许盗皆息，焉能军不行。
人移山里住，春废道傍耕。
破屋知谁主，桃花照眼明。
偈颂七十二首 其七
释祖钦（宋代）

两岸桃花红欲然，洞中流出自涓涓。仙家不曾论春夏，石烂松枯是一年。
挽大行太皇太后三首 其一
刘摰（宋代）

四裔柔怀外，群生惠泽中。帘闱九年政，覆载一心公。

马邓徒闻俭，姜任讵有功。风云黄道静，杲日上天东。
汴京纪事二十首 其十二
刘子翚（宋代）

万炬银花锦绣围，景龙门外软红飞。凄凉但有云头月，曾照当时步辇归。
送赵子直帅蜀得须字二首
尤袤（宋代）

射策当年首汉儒，去登云路只斯须。
饱闻治最夸闽部，已有先声到益都。
壮略定羗元自许，宗英帅蜀旧来无。
前驱叱驭休辞远，看取东归上致涂。
乙巳秋会青原有怀
邹元标（明代）

忆昔少年来问道，恭逢名硕聚一堂。空林歌声裂金石，德音孔昭奏宫商。

转眼韶光三十载，可堪耆旧半消亡。岩头只见白云飞，巍巍古道成榛荒。

今年天气倍清明，虚堂秋色来萧爽。赖有济济诸年少，閒将疑义共欣赏。

一木岂能支大厦，愧我无端成独往。但使耳根声不断，不嫌孤峰独拍掌。

君不见老僧凿石寄岩阿，朝朝苾刍念弥陀。吾侪空负缨冠志，竟将岁月苦蹉跎。

夜来检点平生事，俯仰先贤愧已多。寄语同心齐努力，莫将古洞挂薜萝。
踏莎行 秋怀
周兰秀（明代）

叶落平沙，云迷远树。山色模糊人唤渡。芙蓉笑摘上兰桡，轻鸥惊入波心去。

衰柳含烟，凉蝉咽露。年年重觅王孙路。可怜人静玉楼空，满庭芳草家何处。
观鱼台
潘豫之（明代）

洑岸沿堤灌木阴，高台晴色散披襟。清秋一寄知鱼兴，千载空悬傲吏心。

濠上绪风吹夕照，天边鸣籁入寒林。向来延睇苍烟迥，名迹荒凉共古今。
书感
杨再十一（宋代）

深湖两岸白云秋，芦荻花深隐钓舟。
回首平原风浪急，却怜江海是安流。
闻范参政巡西边
刘敞（宋代）

汉与匈奴如弟兄，犹传敌骑向边城。数烦卿士亲持节，始恨儒生妄请缨。

形势倒悬方舛逆，计谋无益是纵横。古来贤哲多屠钓，公试咨询策太平。
悲秋
杨冠卿（宋代）

秋色遽如许，客心徒自惊。
盈盈露花泣，策策风树鸣。
别影讵可吊，强怀不能平。
轩车几时还，恻怆难为情。
今岁遇元夕于五松连日大雪巷陌萧然孚先兄有诗诧灯火之盛因成四韵
李光（宋代）

里巷萧条户半扃，更无冷月挂山城。荧荧小市唯渔火，耿耿幽山但雪声。

海国此时瞻气象，端门何日睹升平。会须一扫阴霾尽，尽放冰轮彻夜明。
所思（一作西上）
罗隐（唐代）

西上青云未有期，东归沧海一何迟。酒阑梦觉不称意，

花落月明空所思。长恐病侵多事日，可堪贫过少年时。

斗鸡走狗五陵道，惆怅输他轻薄儿。
谢长安孙舍人寄惠蜀牋并茶二首
魏野（宋代）

谁将新茗寄柴扉，京兆孙家小紫微。
鼎是舒州烹始称，瓯除越国贮皆非。
卢仝诗里功堪比，陆羽经中法可依。
不敢频尝无别意，却嫌睡少梦君稀。
秋雨将至新凉满户忽有故园桑梓之念因寄东斋
吴孺子（明代）

好雨望即至，轻雷远层城。
新凉满庭户，洒然有余情。
故园兰溪上，稻获秋已成。
弟侄共我长，会能学耦耕。
如何江海间，惜此一浮名。
吾师住东斋，早晚寄钟声。
下阶春草长，闭户秋蝉鸣。
欣将解后缘，遂令薄世营。
赠李秀才肖舒
叶适（宋代）

帆来帆去海中山，自笑臞仙岁月闲。
忽值巡游防豕突，也叨扈从识龙颜。
寺传弓剑烟岚外，门掩诗书浪泊间。
待得诸孙上金榜，九重高拱报尧班。
晚次鄂州
林鸿（明代）

孤城吹角水漫漫，近夕波摇舟次滩。峡口砧声江上度，武昌树色月中看。

南天渺渺怀人远，北斗苍苍向客寒。流落水云千万里，不知何处是长安。
游蓝田山卜居
白居易（唐代）

脱置腰下组，摆落心中尘。行歌望山去，意似归乡人。

朝蹋玉峰下，暮寻蓝水滨。拟求幽僻地，安置疏慵身。

本性便山寺，应须旁悟真。
忆内
傅若金（元代）

湘皋烟草碧纷纷，
泪洒东风忆细君。
浪说嫦娥能入月，
虚传神女解为云。
花阴昼坐闲金剪，
竹里春游冷翠裙。
留得旧时残锦在，
伤心不忍读回文。
黄山杂咏·苍豹
邓宗度（宋代）

却隐他山雾，来眠此洞云。
区区麛鹿辈，战栗敢子群。
咏茶十二韵
齐己（唐代）

百草让为灵，功先百草成。
甘传天下口，贵占火前名。
出处春无雁，收时谷有莺。
封题从泽国，贡献入秦京。
嗅觉精新极，尝知骨自轻。
研通天柱响，摘绕蜀山明。
赋客秋吟起，禅师昼卧惊。
角开香满室，炉动绿凝铛。
晚忆凉泉对，闲思异果平。
松黄干旋泛，云母滑随倾。
颇贵高人寄，尤宜别匮盛。
曾寻修事法，妙尽陆先生。
荷露
胡奎（元代）

池上风荷碧玉盘，朝来承得露华寒。也知此物同欹器，早把明珠著眼看。
答山中侃上人
林景熙（宋代）

竹房分半席，流水白云间。
丹灶余千载，青鞋第几山。
有时多解悟，无发得高间。
因笑尘中客，重逢改旧颜。
登光寺塔
邓深（宋代）

凯之曾说越中行，塔级亲登眼始惊。
画合千山翠浓淡，枝分万水练纵横。
树头低压昏烟重，鹤背斜拖夕照明。
疑是舟成生羽翼，泠然云青御风清。
次韵斯远过风月斋 其一
韩淲（宋代）

老去亲朋少，相过夜达晨。百年俱逆旅，千载欠閒人。

经隔情虽旧，绸缪意转新。板桥篱竹净，不著世红尘。
喜清远兄至以齐已诗长忆旧山日与君同聚沙十字为韵 其四
释宗泐（明代）

今年远书至，念我恋兹山。如鱼在池沼，江海忘往还。

不才负高谊，此生多厚颜。惟思拂衣好，老去一身閒。
绝句六首
王跂（明代）

常思见面人多逝，未得开唇事已休。
半世营途成跛鳖，十年问舍得蜗牛。
坐白水寺门亭
方回（元代）

百病今朝愈，城南野寺滨。石崖阴欲冻，沙路莹无尘。

松老枝垂地，溪清水见人。僧瓶送煎茗，泉冽味尤新。
剡原九曲九首 其二
高启（明代）

殿中初未仕，高节振衰谢。读书在兹丘，萧然竹间舍。

王来有深言，留宿山水夜。谁云南阳翁，独枉将军驾。
次韵郑觉先冬夜围炉示同舍
廖刚（宋代）

碧瓦初寒夜，红炉拥邃亭。啸吟元俗调，商榷见全经。

共拟蛾成螠，谁怜草化萤。疚心男子事，灯底看青萍。
偈倾一百三十三首
释法薰（宋代）

江南成橘，江北成枳。
还有优劣也无，具眼者辨取。
望江南 避暑
钱启缯（清代）

薰风至，夏日正无聊。帘押不开消酷暑，窗前绿影美人蕉，对此碧天遥。
拟寒山我见世中人二首 其一
石沆（明代）

我见世中人，日夜心兵动。布帛不遮寒，齑盐不塞空。

欲求安乐法，错认逍遥梦。米大一粒珠，分应六门用。
咏儒释道三教总赠程洁庵：道教十四首 其七 抽添铅汞
李道纯（元代）

抽铅只是绝尘缘，添汞工夫本性天。情性混融仙道毕，汞铅凝结大丹圆。
鹃啼曲
何梦桂（宋代）

蚕业凿灵两丘土，玉垒灵关一荒莽。
杜鹃衔哀诉千古，万里游荒腥血污。
冤声无路叫天公，吻血洒地花为红。
巴江东下流无极，目断巴山归不得。
此身岂是无羽翰，天梯石栈云漫漫。
落花冉冉江城暮，年年客梦乡关路。
丈夫志气笑沐猴，安知狐死还首丘。
沛公击筑歌汤沐，钱王锦衣衣林木。
寄巢生子傍他谁，众鸟虽怜只自悲。
哀号力飞毛不归，老尽遗民城郭非。
念奴娇
曹冠（宋代）

赋念奴娇，洗千载之诬蔑，以祛流俗之惑

蜀川三峡，有高唐奇观，神仙幽处。巨石＿岩临积水，波浪轰天声怒。十二灵峰，云阶月地，中有巫山女。须臾变化，阳台朝暮云雨。

堪笑楚国怀襄，分当严父子，胡然无度。幻梦俱迷，应感逢魑魅，虚言冥遇。仙女耻求媒，况神清直，岂可轻诬污。逢君之恶，鄙哉宋玉词赋。
六英歌
符锡（明代）

至人炼金液，拂拭瑶台居。青鸟不烦使，六英游自如。

为问六英游，六英不可攀。洪涛倒海浮雪山，隐约仙人之华馆兮，日月照耀乎其间。

左拂沉香亭，右瞰□壶岛。五岳誇洞天，恍焉觉卑小。

请看桃李蒙春熙，晴霞散入仙源晓。仙源踣窅世莫穷，云水迢遥重复重。

绮窗朱户映深竹，曲槛回廊荫古松。有时云中隐隐望花光，云是六英之仙子摇佩莲渚傍。

行随双白鹤，坐对紫鸳鸯。纤手弄柔翰，繁弦响清商。

南山愿祝君王寿，千秋长此进霞觞。进霞觞，奠邦域，昔日尝闻穆天子神骏游八极。

后来服食者，纷纷竟何益。乃知大圣本无为，道本无为荷天祜。

尚愿英谐恊凤鸣，雨旸时若昭兹土。
此日足可惜
傅圭（明代）

百年如瞬息，寒暑迭相侵。所以圣贤学，惜此分寸阴。

明日还易得，今日不再临。试观过隙驹，载骤何骎骎。

眼前斑白者，昔时俱青衿。才言且姑待，倏尔老其心。

理自苦中熟，适意安足歆。愿言重日光，监彼古与今。
常山四诗 其一 迎神
孔平仲（宋代）

木摵摵兮若有闻，风回回兮吹尘。神之来兮何暮，斗斜月落兮夜将向晨。

跪捧香兮谨以俟，久注目兮山云。
苦雨方霁蛙声不已
韩琦（宋代）

暑雨朝来已厌多，蛙鸣犹更幸滂沱。虽然快尔狂跳志，争奈良田有害何。
对镜
陆游（宋代）

镜中衰颜失敷腴，绿鬓已作霜蓬枯。
两肩耸耸似山字，曳杖更有蛮童扶。
自惊何以致此老，亟欲修敬问起居。
徐徐熟视乃大笑，但记昔我忘今吾。
今吾虽惫颇神王，飞仙正可折简呼。
远游纵未从溪父，醉眼犹能隘具区。
三用喜雨韵三首
吴潜（宋代）

电掣金蛇跨列岑，秋阳翕忽转秋阴。
俄惊石鼓无停响，坐听檐秋不断音。
玉秫已堪供翁酿，紫螯渐可付庖砧。
一年好处相将近，分外乡情此际深。
夏夜宴明月湖
薛逢（唐代）

夏夜宴南湖，琴觞兴不孤。月摇天上桂，星泛浦中珠。

助照萤随舫，添盘笋迸厨。圣朝思静默，堪守谷中愚。
西江月·听说金公两字
佚名（宋代）

听说金公两字，何物唤作金孙。寻枝寻叶必知根。无智便乃心寻。若用凡铅为体，都来少魄无魂。水银渐结必难存。秘诀要处谁论。
山花子
陆求可（清代）

驿使迢迢未得来。陇头春意已先回。谁引冰姿玉骨，笑颜开。

舍侧单于休度曲，楼中弄玉不须媒。好共美人村店里，举金杯。
将赴洋州书东谷旧隐
文同（宋代）

晚客无一来，独步入东谷。
园林已成就，此景颇不俗。
落落岩畔已，修修涧边竹。
爽气逼襟袖，清如新出浴。
寒泉激乱石，磊磊漱琼玉。
荒溪清余润，满地苔藓绿。
珍禽静相倚，毛羽华且缛。
高下相和鸣，不去若驯伏。
幽花杂红紫，点滴乱盈目。
坐久微风来，时闻散余馥。
往年读书处，宛尔旧茅屋。
虽然小破坏，修整可数木。
开门拂轩窗，无限起蝙蝠。
纵横列虫网，不免自扫扑。
壁间细书字，多是亲写录。
当时苦谋身，如此用意毒。
于今三十年，才抵羊脾熟。
一从入仕路，行步每踖踧。
所畏惟简书，其甘者藜菽。
中间何大幸，致身在天禄。
无状陪俊游，俯首常自恧。
连章乞外补，得郡悉乡曲。
虽名二千石，敢自辞碌碌。
朝廷设新法，布作天下福。
或虑多垢玩，训戒稍严肃。
刺史当是时，能不为驱督。
行之以中道，勉副议者欲。
刻薄素所憎，忍复用刑狱。
进身岂不愿，实惧有阴戮。
昨从汉中归，于此度炎燠。
亲朋日相会，分义愈敦笃。
便欲从之游，投簪解朝服。
退自数年计，伏腊殊未足。
还当武康去，就养若鸡鹜。
贫虽士之常，于我何迫蹙。
简飘若自具，尚可继前躅。
奈何食口众，不比回也独。
东方千余骑，导从催我速。
行复登长途，貌展心甚缩。
渊明岂俗士，幸此有已菊。
绍兴二十八年祀圜丘 出小次位用《乾安》。
郊庙朝会歌辞（宋代）

爰熙紫坛，天地并贶。来燕来宁，毕陈郁鬯。承神至尊，精意所乡。

告灵飨矣，祉福其畅。
酹江月（同舍延平林府教制新词祝我初度，依声依韵，还祝当家）
刘辰翁（宋代）

西风处士，例一枝团月，咸平印印。千古诗宗传不绝，至竟被渠道尽。雪返香魂，霜吹晓怨，肯受东君聘。罗浮梦转，兔环知是谁孕。

未说烟雨江南，垂垂青子，须要调金鼎。愁绝西山明秀处，依旧鹤南飞影。我白君元，君词我和，各自为长庆。后来桃李，遥遥别是花信。
岁暮寄从子诒孙
姚前机（清代）

冲寒犯雪尚间关，闻汝年来鬓亦斑。骨肉无多痴叔老，聪明有限稚儿顽。

蜡销镫背垂吟泪，酒凸觥心照醉颜。剩我孤身还是累，呵融冻管赋囚山。
游东岩叠韵答柳汀
丘逢甲（清代）

留衣废亭石云舞，卓锡古泉冷飞雨。持赠山僧有才语，畀与大颠共千古。

渡海来为南粤人，五年伤别兼伤春。生似昌黎厄磨蝎，终日坎壈缠其身。

名山幸与名贤遇，留镇山门藉诗句。千年重出起衰手，睒睒中天北斗气。
送僧常妙还永嘉
毛滂（宋代）

杖策辞江寺，秋途谁与偕。
霜风侵布衲，草露湿芒鞋。
收钵无余事，还乡非俗怀。
金刚真有力，魔避不须排。
冬夜赠别友人
卢纶（唐代）

愁听千家流水声，相思独向月中行。侵阶暗草秋霜重，

遍郭寒山夜月明。连年客舍唯多病，数亩田园又废耕。

更送乘轺归上国，应怜贡禹未成名。
四月癸已发浔阳馆过濂溪饭于杏溪愒清虚庵宿
魏了翁（宋代）

旌旗阴里盛传呼，春梦才醒一事无。
草草山肴话朋友，依然白鹤故时吾。
江村道中书触目
陆游（宋代）

短篱曲曲对开门，修竹阴阴不见村。
别浦回潮鱼沪密，孤舟春见雁沙温。
路逢行客时交辔，店卖新醅一举樽。
忽过乱山幽绝处，恍如白帝到东屯。
答白公
徐凝（唐代）

高景争来草木头，一生心事酒前休。

山公自是仙人侣，携手醉登城上楼。
石湖芍药盛开，向北使归，过扬所时，买根栽
范成大（宋代）

竹西歌吹荻花秋，遗老垂洟送远游。
羌笛夜阑吹出塞，当年如此梦扬州。
题友人山花
方干（唐代）

平明方发尽，为待好风吹。不见移来日，先愁落去时。

浓香薰叠叶，繁朵压卑枝。坐看皆终夕，游蜂似有期。
次韵良器真意亭探韵
葛胜仲（宋代）

我爱陶渊明，脱颖深天机。丛菊绕荒径，五柳摇幽扉。

生逢卯金兴，典午势已非。著书但甲子，岁晚频歔欷。

仕宦聊复尔，樽酒真焉依。南亩犹种秫，西山同采薇。

浩歌归去来，熹微恨晨晖。迷途往莫谏，今是庶可几。

蓄琴但取意，不施弦与徽。观其四八目，贤哲在所希。

出处固有意，夫岂轻行违。谁云惮束带，辞荣俄拂衣。

念彼同产人，抚视因遄归。平生共志趣，但有一翟妃。

少陵罪责子，颇谓达道非。右丞鄙乞食，更以人我讥。

乃知第一流，尚此知音稀。妙诗发天奥，流转同衡玑。

自谓处人境，喧无车马騑。心与尘事远，地偏堪遁肥。

东篱秋色晚，悠然望翠微。真意不可辨，佳气随鸟飞。

诗辞向千载，凛凛犹光辉。我生但睎骥，望之有等威。

行怀斜川游，坐想栗里矶。九原不可作，筑亭傍崔嵬。

独取诗句名，櫩宇殊飞翚。岩谷有杳霭，花卉无纷菲。

修篁寒逼人，坐如霜雪飞。诸公赏清致，野服驰鞯鞿。

经丘复寻壑，不惮历崄崎。壶觞更命釂，藻翰各一挥。

高谈破滞论，妙处端解围。食冷或屡暖，哦诗宁忍饥。

褒假猥见及，责善非所祈。愿以靖节语，佩之如弦韦。
宫亭庙
刘刚（宋代）

回舻乘派水，举棹逐分风。
滉漾疑无际，飘扬似渡空。
樯乌排鸟路，船影没河宫。
孤石沧浪里，岸山古雾中。
寄言千金子，安知万里蓬。
灯碑五首 其一
宇文虚中（宋代）

清阴霭霭匝城闉，万井熙熙桃杏春。紫陌传呼旌旆出，重臣新佩玉麒麟。
衡王题长史王士衡荣恩堂
吴敬（明代）

九重丹诏出皇州，褒赠存亡爵冕旒。西阁侍书最勤苦，东斋辅冕秉嘉猷。

董子文章今代出，贾生才调后人犹。忆君平日多清致，拳拳此去不能留。
度大庾岭
陈启佑（清代）

千仞雄关矗，秋风匹马过。天梯蹑云雾，古寺锁烟萝。

相业高山仰，劳人终古多。愿将万梅树，补种遍岩阿。
运使直阁郎中张公同年挽词三首 其一
孙觌（宋代）

忽作霜松折，犹残旧桂丛。仙山芸阁冷，郎署粉闱空。

节荡函金虎，车轓掩画熊。凄凉追往事，忍看一旌红。
偈倾一百六十九首
释智朋（宋代）

大海一沤，未发已前。
坤六段，乾三连。
拟欲眨眼，驴牛驴牛。
奉和谢氏三亭之韵 其一 望海亭
王鏊（明代）

方岩缺处著幽亭，岌嶪多应负巨灵。弱水蓬莱真可到，天台雁宕亦分停。

鲎为帆起当窗见，潮作风来吹酒醒。我欲更从高处望，齐州九点雾中青。
和和叟梅花
陈师道（宋代）

百卉前头第一芳，低临粉水浸寒光。
卷帘初认云犹冻，逆鼻浑疑雪亦香。
鼎实自应终有待，天真不假更匀妆。
江南望断无来使，且伴诗翁入醉乡。
奉问座主丘侍郎 其一
周南（宋代）

早岁虚仁鉴，频年阔素书。斯文谁后死，甲子正安居。

公馆初阳动，江沙海气淤。近传肝液少，岁晚更何如。
与徐温话别
方干（唐代）

去去何时却见君，悠悠烟水似天津。

明年今夜有明月，不是今年看月人。
郑子仁生日用其去腊见寿韵
项安世（宋代）

月日巧当真四六，风流全是妙词章。
金华洞府神仙骨，丽泽书词翰墨香。
陇麦秋时椿自好，林莺老去鹤偏长。
绿槐宫阙薰风里，看引诸儒对殿廊。
西江月·阻风山峰下
张孝祥（宋代）

满载一船秋色，平铺十里湖光。波神留我看斜阳，放起鳞鳞细浪。
明日风回更好，今宵露宿何妨。水晶宫里奏霓裳，准拟岳阳楼上。
绝句（四首）
李兆先（明代）

堤上茅房已可怜，中流无家更泊船。
去住彼此两不顾，日落荒城生暝烟。
正气阁春祭纪事
陈庆镛（清代）

于越之山倚天卓，势起嵯峨矗岳岳。于越之水轩波扬，回海生岳荡瀺灂。

扶舆盘结钟轮囷，笃生大雅甫与申。六千君子萃会计，东南竹箭多贞笢。

伟哉英贤代继起，清侔夷鱼性龙比。甲申龙战云雷屯，攀髯从天罔悉纪。

蕺山北斗学之宗，文贞倪公大司农。忠介忠惠授命死，周张何严相追踪。

武贞桑榆著晚节，尝胆千报枕冰雪。新建父子垂世勋，继饱吴钩祸更烈。

一时相率仗义行，立德立功铭太常。煌煌天语下明诏，谥以壹惠扬芬芬。

迩者舟山海氛煽，蛋船贾舶突江面。葛君元戎苍兕呼，乃掏乃䵾力死战。

杨尉一介防吴淞，楼船直下声𪔴冬。指日灭贼贼反噬，捐生赴义词从容。

旷世德型共一辙，义如河岳心如铁。浩然刚大凌乾坤，明德磬香永不灭。

寝庙有侐灵桑梓，燕台今建楼明祀。拜者趋者严抠衣，仰瞻道貌长敬止。
三龛
张耒（宋代）

万穴列岩壁，三龛独雄夸。
封山凿其骨，开像俨且呀。
悲哉轻人功，不计岁月赊。
像成竟何补，国破荒蓬麻。
悠悠清伊水，去去萦山斜。
晚渚栖暝鸥，夕波战余霞。
陵谷良未迁，古今如转车。
应有千年鹤，归金如咨嗟。
宋。谢朏
孙元晏（唐代）

谢家诸子尽兰香，各震芳名满帝乡。

惟有千金更堪重，只将高卧向齐王。
好事近
程大昌（宋代）

白屋到横金，已是蟠桃结子。更向仕途贪恋，是痴人呆虑。

水晶宫里饭莼鲈，中菰第一义。留得鬓须迟白，是本来真贵。
题袁寅亮进士所藏袁安卧雪图
郭钰（元代）

大雪僵眠呼不起，锦袍公子何由至。苦寒未可更干人，斯言便尔含春意。

他日登庸勋业崇，素心已见卑微中。党家歌舞拥炉红，欢娱一晌寒烟空。

画史经营自风致，琪树琼花照天地。旧家青毡君勿忘，公侯子孙当复始。
送兰与樗寮张寺丞
释广闻（宋代）

绿叶丛丛间紫茎，芳心细细为谁倾。不如去入芝兰室，凑得仙家一段清。
挽赵秋晓
黎献（宋代）

父子龙门客，衣冠濮邸孙。
海桑尘劫换，文献故家存。
白璧今横道，青衫此盖棺。
风流顿消歇，些罢涕汍澜。
水调歌头 其三 留别茶漕二使者
京镗（宋代）

数月已办去，今日始成行。天公怜我，特地趁晓作霜晴。

万里奔驰为米，四载淹留为豆，自笑太劳生。父老漫遮道，抚字愧阳城。

君有命，难俟驾，合兼程。故山心切，猿鹤应是怨仍惊。

多谢使华追路，不忍客亭分袂，已醉酒犹倾。莫久西南住，汉代急公卿。
正冬御殿上寿乐章八首其三赐群臣第一盏酒宫
杨亿（宋代）

思皇多士，靖恭著位。
鸣玉飞緌，锵锵济济。
宴有折俎，以示慈惠。
罔敢不祗，福禄来暨。
句
晏殊（宋代）

潜岭岧峣副祝融。
夏夜奉怀景文路分
释道潜（宋代）

曾櫩霁晚雨，馀响犹滴沥。天风吹浮云，入夜已无迹。

月波泛脩竹，滟滟流几席。兰膏灭众炬，凉气满四壁。

蕙烟擢铜炉，暗触鼻端息。藜床但危坐，万想本空寂。

肺肝既冷然，纨扇亦暂释。将军不吾期，乐事空自得。

愿言赋长谣，为我记此夕。
次韵拔葵亭
许及之（宋代）

拔葵固佳节，灌园宁素餐。公归客无归，长铗且莫弹。
追用南塘韵题尹刚中潜斋
刘克庄（宋代）

幽士慕鳞潜，通人笑蚓廉。
诳肠齑味美，节腹笋生添。
诸老徒推毂，先生且下帘。
食惟陈簋二，馈不费金兼。
和靖招延晚，方斋仕进恬。
绪言传粹密，古调扫秾纖。
紫气来傍境，灵氛告吉占。
因思眠雨艇，得似曝晴檐。
无己游坡谷，徂徕客弼淹。
刍言轻一羽，未必动岩瞻。